b"\n_START_ARTICLE_\nCreuer cuirassat\n_START_PARAGRAPH_\nUn creuer cuirassat o, m\xc3\xa9s d'acord amb l'etimologia, creuer blindat fou un tipus de creuer de grans dimensions que, a difer\xc3\xa8ncia dels creuers normals o els creuers protegits, disposaven d'una cintura cuirassada que protegia els costats i d'un pont cuirassat que protegia les sales de m\xc3\xa0quines. Les carboneres estaven disposades per tal de proporcionar protecci\xc3\xb3 addicional al costat de la cintura cuirassada._NEWLINE_El desenvolupament dels obusos explosius a mitjan segle XIX afavor\xc3\xad l'aparici\xc3\xb3 de creuers cuirassats, que comen\xc3\xa7aren a entrar en servei a les marines dels pa\xc3\xafsos desenvolupats cap a 1873 i se seguiren construint fins a 1910, aproximadament. En aquesta \xc3\xa8poca comen\xc3\xa7aren a quedar superats pels cuirassats monocalibre (tipus Dreadnought) impulsats per turbines de vapor. D'altra banda la generalitzaci\xc3\xb3 del fueloil implic\xc3\xa0 la desaparici\xc3\xb3 de les carboneres que servien de protecci\xc3\xb3. En conseq\xc3\xbc\xc3\xa8ncia, els grans creuers cuirassats foren substitu\xc3\xafts progressivament pels creuers lleugers i els creuers de batalla (a mig cam\xc3\xad en pot\xc3\xa8ncia de foc i protecci\xc3\xb3 dels creuers lleugers i els cuirassats)._NEWLINE_Els primers creuers cuirassats foren el rus General-Admiral (1873) i el brit\xc3\xa0nic HMS Shannon (1875), tot i que el darrer fou classificat inicialment com a fragata cuirassada. Els primers creuers cuirassats acostumaven a despla\xc3\xa7ar entre 6.000 i 12.000 tones, amb una velocitat de 18\xe2\x80\x9320 nusos (33\xe2\x80\x9337\xc2\xa0km/h). Aquest tipus de vaixell assol\xc3\xad el seu zenit entre 1905 i 1908, amb despla\xc3\xa7aments de 14.000\xe2\x80\x9316.000 tones i velocitats de 22\xe2\x80\x9323 nusos (41\xe2\x80\x9343\xc2\xa0km/h). L'armament habitual era de 2 o 4 canons de gran calibre als extrems del vaixell, normalment de 190 a 254\xc2\xa0mm, i una dotzena de canons de 152\xc2\xa0mm o semblants als costats._NEWLINE_Els creuers cuirassats foren utilitzats \xc3\xa0mpliament durant la Primera Guerra Mundial tot i que amb un paper secundari, ja que havien quedat obsolets en comparaci\xc3\xb3 amb els creuers de batalla i cuirassats moderns. La majoria dels que sobrevisqueren a la guerra van ser retirats i desguassats per aprofitar-ne el metall.\n_START_SECTION_\nRerefons t\xc3\xa8cnic: blindatge, canons i motors\n_START_PARAGRAPH_\nEls creuers cuirassats van ser desenvolupats durant la d\xc3\xa8cada el 1870 intentant combinar elements dels primers cuirassats i dels creuers i per tant cercaven un vaixell de guerra protegit per\xc3\xb2 amb gran autonomia. Aquest disseny era necessari per poder projectar poder a les col\xc3\xb2nies i protegir les rutes de comer\xc3\xa7 llunyanes. Aix\xc3\xb2 era especialment cert per l'Imperi Brit\xc3\xa0nic i Fran\xc3\xa7a. Aquest fet era de gran import\xc3\xa0ncia estrat\xc3\xa8gica, ja que els aven\xc3\xa7os tecnol\xc3\xb2gics estaven deixant obsoletes les flotes existents davant d'un eventual conflicte armat._NEWLINE_S'inici\xc3\xa0 tamb\xc3\xa9 una carrera armament\xc3\xadstica en relaci\xc3\xb3 a l'artilleria naval i el blindatge per contrarestar-la. Si l'any 1860 els canons habituals m\xc3\xa9s pesants tenien un calibre de 203,2\xc2\xa0mm (8 polzades) l'any 1884 ja era habitual que es muntessin canons de calibre 412,75\xc2\xa0mm (16,25 polzades) amb projectils explosius i molt m\xc3\xa9s pesants. Aquests projectils eren capa\xc3\xa7os de penetrar fins a 86\xc2\xa0cm de blindatge de ferro forjat (el que es feia servir en els primers vaixells cuirassats). El desenvolupament de canons amb rec\xc3\xa0rrega posterior van fer augmentar la cad\xc3\xa8ncia de tir i riflatge interior la seva precisi\xc3\xb3. Tot i que  habitualment els creuers no s'havien d'enfrontar, pel seu tipus de missions, amb vaixells de guerra de categories i armament molts superior s\xc3\xad que calia idear un disseny amb protecci\xc3\xb3 suficient."